Залачэнне

Залачэ́нне — пакрыццё вырабаў, асобных частак прылад, канструкцый або збудаванняў тонкім слоем золата з дэкаратыўнымі, ахоўнымі і ахоўна-дэкаратыўнымі мэтамі.

Выкарыстоўваецца ў ювелірнай і гадзіннікавай вытворчасці, паўправадніковай тэхніцы, прыкладным мастацтве і іншых галінах.

 Спосабы залачэння 
Існуе некалькі спосабаў нанясення залатога пакрыцця:
   Ліставое залачэнне — наклейванне на падрыхтаваную паверхню тонкіх (0,1—0,3 мкм) лістоў золата. Гэты спосаб вядомы з 3-га тысячагоддзя да н.э. (у Егіпце). У Кіеўскай Русі ён пашырыўся з X—XI стагоддзяў і ўжываўся для аддзелкі палацаў і храмаў. У паліграфіі выкарыстоўваецца для спецыяльнага мастацкага друкавання і ціснення пераплётаў.
   Парашковае залачэнне — нанясенне на выраб, пакрыты клейкім лакам, тонкага слоя залатога парашку.
   Агнявое залачэнне — пакрыццё металічных, звычайна медных, лістоў амальгамай (сплаў золата і ртуці) з наступнай адгонкай ртуці пры награванні. Другі варыянт гэтага спосабу — нанясенне на фарфора-фаянсавыя вырабы лаку, у якім ёсць золата. Пры абпальванні лак выгарае, а залатое покрыва застаецца.
   Залачэнне плакіроўкай — гарачая пракатка лістоў золата з лістамі іншага металу або валачэнне металічных пруткоў, абкручаных лістамі золата. Такім спосабам вырабляюць біметал для карпусоў гадзіннікаў і іншых вырабаў.
   Гальванічнае залачэнне (выкарыстоўваецца з сярэдзіны XIX стагоддзя) — нанясенне залатога пакрыцця метадам электралітычнага асаджэння, пераважна ў цыяністых залатых электралітах.
   Залачэнне катодным распыленнем пашырана ў вытворчасці фотаэлементаў.

Залачэннем таксама называюць пакрыццё прадметаў рэчывамі залацістага колеру.

 Крыніцы 

 Літаратура 


Катэгорыя:Дэкаратыўна-прыкладное мастацтва
Катэгорыя:Металургія
Катэгорыя:Ювелірная справа
Катэгорыя:Паліграфія
Катэгорыя:Пакрыцці
Катэгорыя:Ювелірныя тэхнікі
Катэгорыя:Золата